Izvor: Tanjug/Rade Prelić

Pokret Dosta je bilo ocenio je danas da je nedopustivo što, umesto nadležnih koji treba da obave obdukciju, ministar zdravlja Srbije Zlatibor Lončar određuje uzrok smrti čuvara Slobodana Tanaskovića, koji je, kako kažu u Pokretu, "bio žrtva kriminalaca i glavni svedok rušenja u beogradskoj četvrti Savamala".

Pokret je ocenio da je Lončar nezakonitim ličnim uvidom u medicinsku dokumentaciju umrlog zloupotrbio položaj i narušio tajnost podataka u pokušaju da "kao poslušan partijski vojnik" umanji štetu po rejting svog partijskog lidera Aleksandra Vučića.

"Ovo nezakonito Lončarevo ponašanje podgreva sumnju u istinitost tvrdnji o uzroku Tanaskovićeve smrti. Sumnje se mogu otkloniti samo obdukcijom, a ne zaklinjanjem ministra da čuvaru niko ništa loše nije učinio", navodi pokret Dosta je bilo i podseća da su "maskirani kriminalci", tokom rušnja objekata u Hercegovačkoj ulici Tanaskovića vezali da bi srušili objekat koji je čuvao.

Pokret ocenjuje da je smrt Tanaskovića "koji je bio žrtva kriminalaca i glavni svedok", pojačala odgovornost za kriminalne događaje u Savamali i za "Vučićevo zataškavanje" i dodaje da je Lončar, da bi umanjio štetu, svesno žrtvovao i Zakon o zdravstvenoj zaštiti, koji garantuje tajnost dokumentacije.

"Aleksandar Vučić se s pravom uplašio da će, štiteći i zataškavajući kriminal u Savamali, biti optužen i za zataškavanje nečega što bi moglo biti produženo kriminalno delo, ukoliko se dokaže da je čuvar preminuo od posledica stresa posle svega što je pretrpeo", navodi pokret.

Pokret poručuje da ga ne čudi što je VMA "poklekla pod pritiscima Vučića i njegovih poslušnih ministara" jer su u slučaju Savamale pred Vučićem i gradonačelnikom Sinišom Malim "poklekli i policija, komunalna policija i Tužilaštvo".